Grand Bahama sziget / Utikritika.hu
ÚTIKRITIKA.HU / Grand Bahama sziget
Grand Bahama-sziget dióhéjban | Tetszett & Nem tetszett | Vélemények | Repülés | Hajós megközelítés | Szállás | Közlekedés a szigeten | Étkezés | Vásárlás | Szórakozás | Közbiztonság | Egyéb hasznos információk | Freeport | Delfines dolgok | Egyéb programlehetőségek | Xanadu Beach | Egyéb strandok | Olvasmányos linkek | Fotóegyveleg
Grand Bahama-sziget dióhéjban
Grand Bahama a Bahama-szigetek egyik szigete, az Atlanti-óceán belső vizei és a Floridai-szoros északi vége között. Mindössze 1373 négyzetkilométer nagyságú, de azért kelet-nyugati szélessége 153 kilométer, viszont észak-déli viszonylatban keskeny (max. 24-27 kilométer). A sziget "fővárosa" nem Freeport, hanem a West End. A sziget helyi lakossága kb. 52 ezer.
A szigeten az angol a hivatalos nyelv. A Bahama-szigetek brit gyarmat volt (1973-ig). Baloldali a közlekedés.
A Grand Bahama kb. 88 kilométerre fekszik Florida délnyugati partjaitól. Érdekes módon sokkal messzebb van a saját országának központjától, Nassautól: 320 kilométer! A Grand Bahama a Bahama-szigetek negyedik legnagyobbja.
A Golf-áramlatnak és az enyhe passzátszeleknek köszönhetően a Grand Bahama szigetnek szubtropikus a klímája, magyarul egész évben kellemes az idő. Csak két szezon van: a nyár májustól szeptemberig, 30-32 fokos átlaghőmérséklettel és októbertől áprilisig tél van, 25-27 fokos átlaghőmérséklettel. Május és október között van a legtöbb csapadék.
A szigetnek mintegy száz kilométeres mesés partszakasza van, rajta érintetlen, magányos strandok sokasága is. A mozgalmas strandra vágyók az 1,5 kilométer hosszú Xanadu Beach-et kultiválják.
A sziget déli partvidékén vannak szebb strandok. Grand Bahamán minden strand közstrand. A menő hotelek előttiek sem privátak.
A turisták számára a Grand Bahama legmozgalmasabb település Port Lucaya. Itt vannak az éttermek, a bárok, a boltok. Elég későig tartanak nyitva. Errefelé van fél tucat hotel, egy kikötő és egy kaszinó.
A sziget természeti karakterében van fenyőerdő, fekete- és fehérföldes cserjés, sziklás bozótosok, mangróve mocsarak, strandok, partszakaszok.
Ha a baloldali közlekedés miatt nem vállaljuk be az autóbérlést, akkor a sziget látnivalóinak bejárása eléggé korlátozottá válik. Pl. a szép strandok elérésére komplikált, hiszen tömegközlekedésre nehéz támaszkodni, a taxizás pedig, a megállásokkal drága lehet.
Nem egy nagy sziget (igaz hosszú), nincs sok minden rajta, szóval az ingyenesen terjesztett szigettérképen könnyű beazonosítani a kevés lényeges látnivalót. A sziget kelet-nyugati irányban nagyon hosszú, de a turistának nem kell magát strapálni túl hosszas közlekedéssel, autóvezetéssel, ugyanis a szigetnek éppen a nyugati és a keleti vége a legérdektelenebb. Tehát felesleges 153 kilométert utazgatni a keleti és nyugati csücsök között. Nyugati irányban bőven elég elmenni a Paradise Cove-ig.
Lehet jókat sznorkelezni (pipás búvárkodás) és scubázni (palackos búvárkodás). Scuba programokban van roncsok körüli, korallos terepes és cápákhoz közeli. Ez utóbbi persze totál nem veszélyes. Ezt az üzleti érdek garantálja...
A Coral Beach , ami a Westin és a Sheraton előtt található, valamint a Fortuna Beach a Viva Wyndham hotelnél
Jópofa, hangulatos, amikor a Taino Beach-en friss halakat sütögetnek (barbecue), és persze lehet belőlük falatozni. Még jobb: minden szerda este a Fortuna Beach-en ilyesmi (fish fry)
A Freeport kikötőjében a Pier One sea food étteremben csodás friss tenger gyümölcseit enni és csatlakozni a pincérekhez, akik ételmaradékokat dobnak az étterem alatti vízben úszkáló cápáknak
Grand Bahamán vannak kedves helyi népek, de leginkább csak két helyen: a hotelekben és a menőbb éttermekben (mert kötelező nekik), és a kis falvakban (mert még nem romlottak)
A Gold Rock Beach fodrozott homokja apálykor
A Banana Bay, szép strandnak (Fortune Bay Drive)
Jópofák az egyformán kinéző kis fehér templomok a trópusi növényzet közegében
A Garden of the Groves, egy kellemes, színvonalas park, ami ízelítőt ad a szigetcsoport természeti szépségeiből (van ott egy egész jó kajálda is)
Pederson Cay-re kajakkal és ott sznorkelezés, de csúcs sznorkelezés a Pradise Cove, Lucayától nyugatra kb. 30 perc (lehet helyben bérelni eszközöket)
Az ajándék boltokban sablonosan, unalmasan mindenhol kb. ugyanazokat a cuccokat árulják
A The International Bazaar-tól többet reméltünk, nem nagy szám
A Lucayan nemzeti park elég amatőr szinten prezentál, pláne az amerikai parkokhoz képest
Ügyelni kellett, hogy a végére ne maradjon nálunk helyi pénz, mert azzal semmit sem lehet kezdeni máshol
Vasárnap délelőtt a településeken megáll az élet, mert a szorgalmasan keresztény helyiek közül szinte mindenki megy a misére (mi se mentünk)
A vámmentes cuccokkal ellentétben a helyi, amerikai jellegű gyorséttermek (pl. Burger King) az import nyersanyagok magas költségei miatt legalább 50 százalékkal drágábbak, mint odaát
A szolgáltatók, pincérek, eladók szokásos karibi módra nagyon lomhák, lassúak és nem törik magukat a vevő, az ügyfél kegyeiért.
Folyton ügyelni kell arra, hogy az ember az úttestre lépve a megfelelő irányba nézzen elsőre a baloldali a közlekedés miatt, az is rossz volt, hogy éppen a baloldali közlekedés miatt nem mertünk autót bérelni (gyáva kukacok)
Freeport nem ér meg egy misét, de egy órás egyéb időtöltést se igazán, mert semmi különös
Elég nagy a sziget ahhoz, hogy ne legyen meg egy kis sziget idilli, romantikus jellege
"Egy karibi szigeten a tájékozatlan turista azt képzeli el előre, hogy a helyi népek a trópusi melegben lengén öltözködnek. Nos, a bahamaiak meglepően konzervatívak. gyakran látni helyi férfiakat nyakkendőbe, elegánsan öltözködve irodai munkakörnyezeten kívül. A nők hosszú színes ruhákban feszítenek. A bahamaiak hozzá vannak szokva ahhoz, hogy a turisták lazán öltözködnek, hiszen nyaralni jönnek ide, de azért rosszallóan néznek azokra, akik fürdő ruciban sétálgatnak az utcákon. A sziget lazább keleti és nyugati részén az öltözködési illemszabályok rugalmasabbak. Néha az volt az érzésünk, hogy a helyi népek nem szívlelik a turistákat, csak kényszerűen belátják, hogy ezekből az idegenekből kell megélniük. Amúgy nem látni a szigeten mély-nyomort, de ott is érvényes, hogy kevesek baromi jól élnek, a többség mérsékelten szarul. Fűtés-számla viszont nincs." (B. Cs., 2013)
Dél-Floridából több repülőjárat jön ide. Az American Eagle légitársaságnak napi járata közlekedik ide Miamiból. Bármennyire is közeli Fort Lauderdale, azért onnan is naponta repül ide a Bahamasair, a Continetal Connection és a Spirit Airlines.
Hajós megközelítés
Floridából a legtakarékosabb közlekedési mód a szigetre a napi hajójárat dél-floridai Fort Lauderdale-ből, azaz annak Port Everglades nevű kikötőjéből. Az alapár 99 USD/fő/odaút. (Közvetlen a hajó indulása előtt vannak last minute árak - jegyvisszaváltások - féláron. De ez rizikós.) A Balearia Bahamas Express hajótársaság menetrendje valamivel több mint 3 órás utazást hirdet, de a valóságban ennél jóval több időt kell kalkulálni a késések, a mindenféle procedúrák miatt és főként azért, mert (akár a repülőtereken) egyórával korábban be kell csekkolni a komp hajóra, persze időigényes biztonsági ellenőrzés, vám, bőröndök leadása stb. A Fort Lauderdale-be történő esti visszatéréskor ajánlatos azzal számolni, hogy a hivatalos érkezési időpont után másfél órával indulhatunk el csak a szálláshelyre.
Nem érdemes luxushajóra számítani. Ez egy szimpla tömegközlekedési eszköz. Az ülések olyanok, mint a régi repülőgépeken. A hajók azért összességében jó állapotban vannak. Nem ért tudni!: Extra kell fizetni a kofferekért (ahogy ők titulálják: oversized bag), darabjáért 25 amerikai dollárt. Kéretik kalkulálni azzal, hogy rossz idő esetén hullámos a tenger, emiatt is lehetnek késések, plusz hánykolódás, gyomorforgatás (ismert hatással). Nem árt előre beszerezni Dramamine (avagy Dramenex) vagy valami hasonló gyógyszert a tengeri betegség kivédésére, hányáscsillapításra.
Azok, akik befáradnak a Vista utazási irodák valamelyikébe (www.vista.hu), extra szolgáltatásként alapos, kritikus értékelést kapnak azokról a Grand Bahama-i szállodákról, amelyek árfekvésben megfelelnek, és szabad szobával rendelkeznek.
A szigeten van normál buszközlekedés, amit többnyire a helyiek használnak, de nincs érv arra, hogy a turista miért ne. Reggel héttől naplementéig közlekednek a buszok. A jegyárak Freeport és Lucaya térségében kis szakaszokon 1 dollár, hosszabb szakaszokon 2 dollár, szóval olcsó. A Port Lucaya Marketplace-re is lehet busszal menni. A menőbb hoteleknek van ingajárati busza (shuttle) egyes üzletközpontokba.
Sokan bérelnek robogót, motort.
A taxik jellemzően a repülőtéren, a szállodák és a turistás helyek előtt mutatkoznak. 3 dollár az alapdíj, és mérföldekként (1,6 km) 40 dollárcent pluszban. A viteldíj függ az utazók számától is.
Napi kb. 40 dolcsi az autóbérlés. A baloldali közlekedést bírni kell.
Lehet bicajt is bérelni. Észnél kell lenni, mert a kerékpározásnál is alkalmazkodni kell a baloldali közlekedéshez.
A legjobb éttermek Port Lucayaban vannak a straw market-nél (szalma piac), a kikötő (marina) tájékán. Nem kell kötelezően ráállni a bahamai népi kosztra (brit igénytelenségű karibi kaják), mert van bőven választék nemzetközi ételekből (olasz, amerikai, vegyes európai). Azért a tengerparti halsütéses helyek, programok (fish fry) figyelmet érdemelnek: minden szerdán este a Smith's Pointnál, Port Lucayától keletre (a taxisok tudnak róla). A szigeten az éttermekben a számlához jellemzően hozzácsapják a kötelező borravalót (gratuity), szóval a számla végösszegéhez képest már nem kell jattolni.
A bahamai dollár (BDS) ugyanannyit ér, mint az amerikai dollár. A szigeten valójában az amerikai dollárral történő fizetést nemhogy elfogadják, hanem előnyben részesítik.
A Bahamákon nincs forgalmi adó. (Az állam főként az importot terhelő adókból tömi meg a kasszáját.
Grand Bahamán meglepően olcsók az olyan vámmentes dolgok, mint a parfüm, alkohol és az ékszerek. Vannak olyan vámmentes árucikkek, amik fele annyiba kerülnek, mint az USA-ban.
A Bell Channel Bay (öböl) kikötőjére néz rá a szigte legnagyobb vámmentes (duty free) üzletközpontja, a Port Lucaya Marketplace (Sea Horse Road). Itt 12 épületben több mint 80 üzlet várja a főleg amerikai turistákat, akik a strandolást kombinálják a vásárolgatással.
Másik nagy bevásárló terep a The International Bazaar, ahol különböző övezetekben a világ egy-egy részének áruvilágát próbálják megjeleníteni. Ez 90 boltot, 13 éttermet és 6 fagylaltozót&snack bárt jelent. Ott van egy halpiac is.
Grand Bahamán nagyon nagyon ritkán fordul elő turista sérelmére elkövetett bűntett. Igen, a bahamai Nassauban rossz a közbiztonság, de hát az 320 kilométerre van innen és közte mindenféle tenger.
Grand Bahama kicsi sziget, komplikált bűnözni, mert könnyen elkapják a tetteseket. Szóval így a közbiztonság elég jó. Legfeljebb az amerikai gang figurákat öltözékben és viselkedésben utánozó helyi fickók közeledése esetén kell kicsit résen lenni. Nem ütik le a turistát, nem zsebelik ki, csak mindenféle illegális vackot próbálnak rád sózni. Udvarian koptassuk le az ilyeneket.
Természetesen a szigeten is érvényes az alapszabály, hogy ne virítsunk köztéri helyen sok pénzt, és ne legyen rajtunk értékes ez-az.
Maguk a helyiek szokták a külföldi turistának tanácsolni, hogy késő este ne lófráljanak Freeport belvárosának sötétebb utcáin és az International Bazaar tájékán. Rossz arcú fazonok arrafelé bandázhatnak. Rabolni nem mernek, de kellemetlenkedhetnek. A hosszabb ideig helyben élő amerikaiakkal megesik, hogy ellopnak tőlük ezt-azt (motorcsónakot stb.), de hol nincs ilyen?
A szigeten tilos a nudista strandolás és a monokinit sem nézik jó szemmel.
Delfines dolgok, közös úszás, stb.
A Sanctuary Bay-ben, egy terebélyes öbölben található a Dolphin Experience nevű delfines szórakoztató és oktató központ. Főleg azzal dicsekednek, hogy az üvegorrú delfinekkel kapcsolatban jelentős kutatásokat folytatnak. Azért a turista szempontjából a delfinekkel való találkozás a lényeg, mégpedig olyan intenzitással, amilyen mértékben hajlandó a zsebébe nyúlni.
Ezek a kategóriák, fentről lefelé egyre drágábbak:
Dolphin Close Encounter: a lábadat lógatod a vízbe és a delfinek úszkálnak a közeledben + ismeretterjesztő duma (nem árt jól érteni angolul)
Swim With Dolphins: Úszkálhatsz a delfinekkel együtt, szokták venni a lapot, és játszanak veled
Snorkel With Dolphins: pipás búvárkodással a víz alatti szögekből mustrálhatod a delfineket
Assistant Dolphin Trainer: a delfinekkel foglalkozó tréner - úgymond - asszisztense lehetsz, bevon a munkájába
Dolphin Dive: palackos búvárkodás korallos és delfines terepen
Illatszer üzem
A hétvégéktől és a főszezontól eltekintve a Xanadu Beach többnyire csaknem néptelen. Ugyan nem különösebben gondozott a part (növényi hulladékok, ágak, fenyőtüskék stb.), de ez a beach igazán gyönyörű, kellemes: a tengervíz nagyon tiszta, átlátszó és a víz jó langyos. Jó, hogy ezen a szép strandon a romantikus látványt nem rontja sok építmény (kivétel a Xanadu Resort), de ez hátrány is, hiszen nincs semmilyen vendéglátó infrastruktúra, vécé stb.
Taino Beach: Ez egy közstrand jó parkolási lehetőséggel és kis parti éttermekkel.
Gold Rock Beach: Gyönyörű! Érdemes apály idejére időzíteni a meglátogatását, mert ilyenkor a homok valósággal fodrossá formálódik. Csodás fotótéma. Ez a strand védett terület, része a Lucayan nemzeti parknak.
"Hát a Grand Bahama szép hely, de még sokat kell fejlődnie, infrastruktúra gyenge. Boltok, üzletek, közlekedés nehézkes. Így karácsony előtt prima 27 fok volt, de majd mindennap felhős, sokszor esős. Gyönyörű strandok és tenger. A nejem élvezte, hogy "tiszta Amerika", a boltok, a gyorséttermek. A resort-ból járt ingyenes busz Lukayan market place-re, itt lehetett pénzt költeni. Az ékszer, parfüm, alkohol jó áron (nincs adó rajta). Az élelmiszer, éttermi árak magasak. közel 2x mint nálunk. Ott akartunk kocsit bérelni, de nem ment, sőt az európaiaknak valami plusz biztosítás kell, így 100 $/nap nem kellett. Béreltünk robogót, na ez tök jó volt. Aki arra jár ne hagyja ki a Lukayan nemzeti parkot, ami mangrove mocsár, és itt a Golden Rock Beach. Ez a leggyönyörűbb strand, tiszta fehér homok, azúrkék tenger. Délután 2-kor,mikor elment a buszos turista csapat, egyszer csak ketten voltunk a nejemmel 3 km fehér homokos parton, szuper volt. Freeport belvárosa haldoklik, szinte minden bezárt, szupermarketek. (2012)" forrás